b'\n_START_ARTICLE_\nMarty McSorley\n_START_SECTION_\nUran alku\n_START_PARAGRAPH_\nMcSorley pelasi ensimm\xc3\xa4iset ottelunsa ammattilaiskaukaloissa kaudella 1982\xe2\x80\x931983, jolloin h\xc3\xa4n pelasi kaksi runkosarjaottelua NHL-seura Pittsburgh Penguinsin silloisen farmiseuran Baltimore Skipjacksin riveiss\xc3\xa4 AHL:ss\xc3\xa4. H\xc3\xa4n oli solminut vapaana pelaajana ammattilaissopimuksen Penguinsin kanssa hein\xc3\xa4kuussa 1982. Suurimman osan kaudesta 1982\xe2\x80\x931983 McSorley vietti kuitenkin OHL-junioriliigassa pelaavan Belleville Bullsin riveiss\xc3\xa4, jossa h\xc3\xa4n oli pelannut my\xc3\xb6s kauden 1981\xe2\x80\x931982.\n_START_SECTION_\nPittsburgh Penguins ja Edmonton Oilers\n_START_PARAGRAPH_\nMcSorley teki NHL-debyyttins\xc3\xa4 kaudella 1983\xe2\x80\x931984, jolla h\xc3\xa4n pelasi 72 runkosarjaottelua Penguinsin riveiss\xc3\xa4. H\xc3\xa4n ker\xc3\xa4si tulokaskaudellaan yhdeks\xc3\xa4n tehopistett\xc3\xa4, kaksi maalia ja seitsem\xc3\xa4n sy\xc3\xb6tt\xc3\xb6pistett\xc3\xa4, ja 224 j\xc3\xa4\xc3\xa4hyminuuttia, kymmenenneksi eniten koko liigassa. Seuraava kausi kului h\xc3\xa4nelt\xc3\xa4 p\xc3\xa4\xc3\xa4osin Skipjacksin riveiss\xc3\xa4 AHL:ss\xc3\xa4 ja syyskuussa 1985, ennen kauden 1985\xe2\x80\x931986, Penguins kauppasi McSorleyn, Tim Hrynewichin ja Craig Munin Edmonton Oilersille vaihdossa Gilles Melocheen. Oilersin riveiss\xc3\xa4 h\xc3\xa4n pelasi seuraavat kolme kautta ja profiloitui seuran t\xc3\xa4htipelaajien, erityisesti Wayne Gretzkyn, suojelijana, niin sanottuna poliisina (enforcer). H\xc3\xa4n ker\xc3\xa4si Oilers-paidassa kahdella runkosarjakaudella yli 200 j\xc3\xa4\xc3\xa4hyminuuttia, kaudella 1985\xe2\x80\x931986 265 minuuttia 59:ss\xc3\xa4 ottelussa, kymmenenneksi eniten NHL:ss\xc3\xa4 (jakoi j\xc3\xa4\xc3\xa4hyp\xc3\xb6rssin kymmenennen sijan Dale Hunterin kanssa), ja kaudella 1987\xe2\x80\x931988 223 minuuttia 60:ss\xc3\xa4 ottelussa. McSorley voitti Oilersin paidassa kaksi Stanley Cupin mestaruutta, vuosina 1987 ja 1988. Kev\xc3\xa4\xc3\xa4n 1987 pudotuspeleiss\xc3\xa4, joissa Oilers vei mestaruuden voitettuaan loppuotteluissa Philadelphia Flyersin, h\xc3\xa4n teki nelj\xc3\xa4 maalia ja antoi lis\xc3\xa4ksi kolme  maaliin johtanutta sy\xc3\xb6tt\xc3\xb6\xc3\xa4.\n_START_SECTION_\nLos Angeles Kings\n_START_PARAGRAPH_\nMcSorleyn aika Oilersissa p\xc3\xa4\xc3\xa4ttyi elokuussa 1988, jolloin h\xc3\xa4nen pelaajaoikeutensa siirtyiv\xc3\xa4t Los Angeles Kingsille suurkaupassa, jossa Kings sai h\xc3\xa4nen lis\xc3\xa4kseen Wayne Gretzkyn sek\xc3\xa4 Mike Krushelnyskin ja jossa Oilers sai vaihdossa Jimmy Carsonin ja Martin Gelinasin, Kingsin ensimm\xc3\xa4isen kierroksen varausvuorot varaustilaisuuksissa vuosina 1989, 1991 ja 1993 sek\xc3\xa4 15 miljoonaa dollaria rahaa. H\xc3\xa4n jatkoi Kingsiss\xc3\xa4 samassa roolissa kuin Oilersissakin. h\xc3\xa4n ker\xc3\xa4si viidell\xc3\xa4 per\xc3\xa4kk\xc3\xa4isell\xc3\xa4 Kingsin riveiss\xc3\xa4 pelaamallaan kaudella (1988\xe2\x80\x931993) yli 200 j\xc3\xa4\xc3\xa4hyminuuttia ja kolmella kaudella yli 300 minuuttia. Kaudella 1988\xe2\x80\x9389 h\xc3\xa4n sijoittui NHL:n j\xc3\xa4\xc3\xa4hyp\xc3\xb6rssiss\xc3\xa4 sijalle nelj\xc3\xa4 ker\xc3\xa4tty\xc3\xa4\xc3\xa4n 60:ss\xc3\xa4 runkosarjaottelussa 350 j\xc3\xa4\xc3\xa4hyminuuttia, seuraavalla kaudella sijalle kolme ker\xc3\xa4tty\xc3\xa4\xc3\xa4n 75:ss\xc3\xa4 ottelussa 322 j\xc3\xa4\xc3\xa4hyminuuttia ja kaudella 1992\xe2\x80\x9393 j\xc3\xa4\xc3\xa4hyp\xc3\xb6rssin k\xc3\xa4rkeen uransa enn\xc3\xa4tyslukemalla, 399 j\xc3\xa4\xc3\xa4hyminuuttia 81:ss\xc3\xa4 runkosarjaottelussa. Paitsi j\xc3\xa4\xc3\xa4hyenn\xc3\xa4tyksens\xc3\xa4, McSorley teki Kingsin riveiss\xc3\xa4 my\xc3\xb6s piste-enn\xc3\xa4tyksens\xc3\xa4 ja enn\xc3\xa4tyksens\xc3\xa4 plusmiinustilastossa. Kaudella 1992\xe2\x80\x9393 h\xc3\xa4nelle kertyi 81:ss\xc3\xa4 runkosarjaottelussa 41 tehopistett\xc3\xa4, 15 maalia ja 26 sy\xc3\xb6tt\xc3\xb6pistett\xc3\xa4, ja h\xc3\xa4n ylitti 30:n runkosarjapisteen rajan my\xc3\xb6s nelj\xc3\xa4ll\xc3\xa4 muulla NHL-kaudella. Kaudella 1990\xe2\x80\x9391 h\xc3\xa4n sai plusmiinustilastossa lukeman +48 ja jakoi n\xc3\xa4in NHL Plus/Minus Awardin voiton Calgary Flamesin Theoren Fleuryn kanssa. McSorley oli pelaamassa Kingsin riveiss\xc3\xa4 Stanley Cupin voitosta kev\xc3\xa4\xc3\xa4ll\xc3\xa4 1993, mutta mestaruus meni lopulta Montreal Canadiensille. H\xc3\xa4n ker\xc3\xa4si kev\xc3\xa4\xc3\xa4n 1993 pudotuspeleiss\xc3\xa4 kymmenen tehopistett\xc3\xa4, nelj\xc3\xa4 maalia ja kuusi sy\xc3\xb6tt\xc3\xb6pistett\xc3\xa4, 24 ottelussa.\n_START_SECTION_\nUran loppuvuodet\n_START_PARAGRAPH_\nElokuussa 1993 McSorley palasi takaisin Pittsburgh Penguinsin riveihin kaupassa, jossa Kings sai Shawn McEachernin. Puolen vuoden ja 47:n Penguinsin riveiss\xc3\xa4 pelatun ottelun j\xc3\xa4lkeen Kings hankki h\xc3\xa4net takaisin kaupassa, jossa Kings sai lis\xc3\xa4ksi Jim Paekin ja jossa Penguins sai McEachernin ja Tomas Sandstr\xc3\xb6min. McSorley jatkoi Kingsiss\xc3\xa4 maaliskuuhun 1996, jolloin h\xc3\xa4n siirtyi usean pelaajan kaupassa New York Rangersiin. Rangers sai kaupassa h\xc3\xa4nen lis\xc3\xa4kseen Jari Kurrin ja Shane Churlan ja Kings sai nelj\xc3\xa4 pelaajaa, Ray Ferraron, Ian Laperrieren, Mattias Norstr\xc3\xb6min ja Nathan LaFayetten sek\xc3\xa4 nelj\xc3\xa4nnen kierroksen varausvuoron kes\xc3\xa4n 1997 uusien pelaajien varaustilaisuudessa. McSorley pelasi Rangersiss\xc3\xa4 kev\xc3\xa4\xc3\xa4n 1996 ja siirtyi elokuussa 1996 San Jose Sharksiin kaupassa, jossa Rangers sai Jayson Moren, Brian Swansonin ja nelj\xc3\xa4nnen kierroksen varausvuoron vuoden 1997 varaustilaisuudessa. Sharksissa h\xc3\xa4n pelasi kaksi seuraavaa kautta, mink\xc3\xa4 j\xc3\xa4lkeen h\xc3\xa4n palasi lokakuussa 1998 vapaana pelaajana Edmonton Oilersin riveihin. Yhden Oilers-kauden j\xc3\xa4lkeen h\xc3\xa4n siirtyi joulukuussa 1999, kesken kauden 1999\xe2\x80\x9300, vapaana pelaajana Boston Bruinsiin.\n_START_SECTION_\nUran p\xc3\xa4\xc3\xa4t\xc3\xb6s ja pahoinpitelytuomio\n_START_PARAGRAPH_\nHelmikuussa 2000 tapahtunut v\xc3\xa4likohtaus toi McSorleylle paljon kielteist\xc3\xa4 huomiota ja p\xc3\xa4\xc3\xa4tti h\xc3\xa4nen NHL-uransa.23. helmikuuta h\xc3\xa4n iski ottelussa Vancouver Canucksia vastaan Canucksin Donald Brashearia takaap\xc3\xa4in mailalla p\xc3\xa4\xc3\xa4h\xc3\xa4n, kun otteluaikaa oli j\xc3\xa4ljell\xc3\xa4 vain muutama sekunti. Iskun vaikutuksesta Brashear kaatui taaksep\xc3\xa4in, l\xc3\xb6i p\xc3\xa4\xc3\xa4ns\xc3\xa4 kentt\xc3\xa4\xc3\xa4n ja sai aivot\xc3\xa4r\xc3\xa4hdyksen. McSorleylle langetettiin loppukauden kest\xc3\xa4v\xc3\xa4 pelikielto, joka my\xc3\xb6hemmin pidennettiin vuoden mittaiseksi, eik\xc3\xa4 h\xc3\xa4n pelikiellon p\xc3\xa4\xc3\xa4tytty\xc3\xa4 en\xc3\xa4\xc3\xa4 palannut NHL-j\xc3\xa4ille. H\xc3\xa4n pelasi viimeiset ottelunsa kiekkoammattilaisena kaudella 2000\xe2\x80\x932001, jolloin h\xc3\xa4n pelasi 14 runkosarjaottelua IHL-seura Grand Rapids Griffinsin riveiss\xc3\xa4. Syksyll\xc3\xa4 2000 McSorley todettiin siviilioikeudessa syylliseksi aseelliseen pahoinpitelyyn ja h\xc3\xa4nelle langetettiin puolentoista vuoden ehdollinen vankeusrangaistus.\n_START_SECTION_\nPeliuran j\xc3\xa4lkeen\n_START_PARAGRAPH_\nPeliuransa j\xc3\xa4lkeen McSorley aloitti vuonna 2002 AHL-seura Springfield Falconsin p\xc3\xa4\xc3\xa4valmentajana. H\xc3\xa4n toimi teht\xc3\xa4v\xc3\xa4ss\xc3\xa4 kaksi kautta, joista ensimm\xc3\xa4isell\xc3\xa4 Falcons putosi pudotuspelien ensimm\xc3\xa4isell\xc3\xa4 kierroksella ja toisella seura j\xc3\xa4i kokonaan pudotuspelien ulkopuolelle. My\xc3\xb6s McSorleyn veli Chris McSorley toimii j\xc3\xa4\xc3\xa4kiekkovalmentajana, sveitsil\xc3\xa4isess\xc3\xa4 Gen\xc3\xa8ve-Servette Hockey Clubissa. My\xc3\xb6hemmin McSorley on toiminut kiekkokommentaattorina televisiossa. McSorley on esiintynyt uransa aikana ja sen j\xc3\xa4lkeen my\xc3\xb6s pieniss\xc3\xa4 rooleissa nelj\xc3\xa4ss\xc3\xa4 elokuvassa, elokuvissa Bad Boys (1995), Hyv\xc3\xa4sti Pariisi (Forget Paris, 1995), Do Me a Favor (1997) ja  Con Air \xe2\x80\x93 lento vapauteen (Con Air, 1997), sek\xc3\xa4 televisiosarjassa CSI: Miami.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMcSorley asuu Hermosa Beachill\xc3\xa4 Kaliforniassa. H\xc3\xa4n avioitui rantalentopalloilija Leanne Schusterin kanssa elokuussa 2002. Heid\xc3\xa4n tytt\xc3\xa4rens\xc3\xa4 Emma syntyi vuonna 2007.'